b'\n_START_ARTICLE_\nParna lokomotiva \xc5\xa1t. 3 (Gonobitz)\n_START_SECTION_\nLokomotiva \xc5\xa1t. 3 (Gonobitz/Konjice)\n_START_PARAGRAPH_\nParna lokomotiva \xc5\xa1t. 3 je bila zgrajena leta 1892 v Linzu pod tovarni\xc5\xa1ko \xc5\xa1tevilko 2775, ta je razvidna tudi na fotografiji, Bo\xc5\xbeo Rustja napa\xc4\x8dno navaja \xc5\xa1tevilko 2774. Lokomotive tega tipa so bile zgrajene le \xc5\xa1tiri, od njih sta danes ohranjeni samo dve.\n_START_SECTION_\nZgodovina\n_START_PARAGRAPH_\nParna lokomotiva \xc5\xa1t. 3, s kasnej\xc5\xa1o za\xc4\x8dasno oznako SHS K3 (Konjice), je vozila po ozkotirni \xc5\xbeelezni\xc5\xa1ki progi Polj\xc4\x8dane - Slovenske Konjice - Zre\xc4\x8de od odprtja proge leta 1892 do okoli leta 1930, ko so jo izlo\xc4\x8dili iz prometa in jo zaradi zastarelosti in neuporabnega kotla  prodali kot staro \xc5\xbeelezo Kranjski industrijski dru\xc5\xbebi na Jesenicah. Tam so jo leta 1935 obnovili, zmanj\xc5\xa1ali premer koles na 610 mm in ji vgradili nov kotel, ter z njo premikali vagone do leta 1968. Leto pozneje jo je \xc5\xbeeleznica pridobila z zamenjavo starega \xc5\xbeeleza in poslala v takratne delavnice PPVS v Novi Gorici, kjer so jo v letih 1973-1974 popravili in jo delno restavrirali. Na Dan \xc5\xbeelezni\xc4\x8darjev leta 1974 so jo postavili kot tehni\xc4\x8dni spomenik na ljubljansko \xc5\xbeelezni\xc5\xa1ko postajo. V letih 1980-1981 so jo v \xc5\xa0i\xc5\xa1ki ponovno pregledali in konzervirali, ter jo znova postavili na ljubljanski peron, kot prvo slovensko ozkotirno lokomotivo , sedaj pa se nahaja v \xc5\xbdelezni\xc5\xa1kem muzeju v Ljubljani. Lokomotiva ni ohranjena v popolnoma izvirni obliki, ker so jo v \xc5\xbeelezarni na Jesenicah rekonstruirali v skladu s svojimi potrebami.\n_START_SECTION_\nDruge lokomotive tega tipa\n_START_PARAGRAPH_\nLokomotivi \xc5\xa1t. 3 Gonobitz (Konjice) in \xc5\xa1t. 4 Heiligengeist (Sv. Duh - Lo\xc4\x8de), sta bili dodeljeni na progo Polj\xc4\x8dane - Slovenske Konjice. Lokomotivo \xc5\xa1t. 4 so leta 1918 vrnili v Avstrijo in je tam vozila na progi Kapfenberg - Au - Seewiesen.'